DA Den Europæiske Unions Tidende C 188/30

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 188/12

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006. Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»PECORINO TOSCANO«

EF-Nr.: IT-PDO-0117-0020-09.07.2004

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse —  Geografisk område —  Bevis for oprindelse — Produktionsmetode —  Tilknytning — Mærkning —  Krav i nationale bestemmelser —  Andet (angives nærmere)

2. Type ændring(er):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Beskrivelse:

Slutproduktets særlige kendetegn beskrives bedre.

3.2. Produktionsmetode:

Det specificeres især, at fuldfed fåremælk til produktion af »Pecorino Toscano« skal være rå eller kan være varmebehandlet op til pasteurisering, og at den kan tilsættes lokal, naturlig eller udvalgt syrevækker.

Ostenes mindste modningstid præciseres.

3.3. Mærkning:

Hele Pecorino Toscano DOP-oste skal, når de bringes i omsætning, være forsynet med et mærke på siden. For bløde ostes vedkommende påføres det med et stempel og på de halvfaste oste med varme. På emballerede ostestykker skal mærkningen anbringes på emballagen, forudsat at emballeringen sker i oprindelsesområdet.

Stykker af Pecorino Toscano kan emballeres uden for oprindelsesområdet og skal i så fald have det mærke på siden, som mejeriet eller lagringsvirksomheden har anbragt dér. Emballeringsvirksomheder skal have indgået en aftale med beskyttelsesorganet. Koden under logoet identificerer den af kontrolorganet certificerede producent/lagrings-/udskæringsvirksomhed, som bringer Pecorino Toscano i omsætning. På ostene eller deres emballage skal forefindes en etiket, som er godkendt af beskyttelsesorganet, og som bærer påskriften »Pecorino Toscano D.O.P.« eller »Pecorino Toscano D.O.P. stagionato«, der er mere fremtrædende end alle andre påskrifter på etiketten, både med hensyn til størrelse, skrift og placering, samt det farvede mærke af mindst 15 mm's størrelse anbragt et eller flere steder.

RESUMÉ

RÅDETS FORORDNING (EF) Nr. 510/2006

»PECORINO TOSCANO«

EF-Nr.: IT-PDO-0117-0020-09.07.2004

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche Agricole e Forestali Adresse: Via XX Settembre 20 00187 Roma RM ITALIA Tlf. +39 0646655106 Fax +39 0646655306 E-mail: saco7@politicheagricole.it

2. Sammenslutning:

Navn: Consorzio per la tutela del Pecorino Toscano D.O.P. Adresse: Via Goffredo Mameli 17 58100 Grosseto ITALIA Tlf. +39 0564420038 Fax +39 0564429504 E-mail: info@pecorinotoscanodop.it Sammensætning: Producent/Forarbejdningsvirksomhed ( X ) Andre ( )

3. Produktets art:

Kategori 1.3 — Oste

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Pecorino Toscano«

4.2. Beskrivelse:

Pecorino Toscano er en ost, der fremstilles af fuldfed fåremælk fra produktionsområdet, har en ostemasse med en blød til halvfast karakteristisk konsistens (cremet) og lagres i kortere eller længere tid afhængigt af, om den er til spisebrug eller skal rives. Den har form af en cylinder med plane endeflader og svagt konveks sideflade og følgende dimensioner: endefladernes diameter 15-22 cm, højde 7-11 cm og vægt 0,75-3,50 kg. Fedtindholdet i tørstoffet er for de halvfaste produkters vedkommende ikke under 40 % og for de bløde produkters vedkommende ikke under 45 %. Skorpens farve er gul med forskellige farvetoner helt til den kraftigt gule farve, som den bløde ost har, og den kan afhænge af de forskellige behandlinger. Ostemassens farve er typisk hvid til svagt lysgullig for den bløde types vedkommende og svagt lysgullig til lysgullig for den halvfaste types vedkommende. Ostemassen er tæt og sej for den halvfaste osts vedkommende, eventuelt med ganske små uregelmæssigt fordelte huller. Smagen er parfumeret, hvilket skyldes den særlige produktionsmetode. Modningstiden er mindst 20 dage for bløde oste og mindst fire måneder for halvfaste oste.

4.3. Geografisk område:

Produktionsområdet for Pecorino Toscano er hele regionen Toscana, hele området af de tilstødende Umbria-kommuner Allerona og Castiglione del Lago og hele området af de tilstødende Lazio-kommuner Acquapendente, Onano, San Lorenzo Nuovo, Grotte di Castro, Gradoli, Valentano, Farnese, Ischia di Castro, Montefiascone, Bolsena og Capodimonte.

4.4. Bevis for oprindelse:

Hver enkelt fase i produktionsprocessen overvåges, idet input og output for hver fase dokumenteres. På denne måde og ved, at de pågældende avlere, mælkecentraler, produktions/lagringsvirksomheder, mejerier samt pakke- og udskæringsvirksomheder opføres i særlige registre, der føres af kontrolinstansen, at der føres produktions- og pakningsregistre, og at de producerede mængder indberettes til kontrolinstansen, sikres det, at produktet kan spores begge veje gennem hele produktionsprocessen. Desuden skal den producerede mælkemængde og antallet af får, hvorfra råvaren stammer, være underkastet funktionskontrol. Registrene over fårebestanden, hvoraf man skal kunne udlede det samlede antal dyr under opdræt, skal altid være ajour. Desuden skal der føres et register over mængden af produceret/leveret mælk. I mejerierne skal lagerbeholderne kunne identificeres, den mælk, der kan anvendes til produktion af »Pecorino Toscano«, skal være adskilt fra den mælk, der ikke kan, og der skal føres registre over lagerbeholdning og lagerbevægelser. Endelig skal der føres register over produktionen af Pecorino Toscano. Alle fysiske og juridiske personer, der er opført i de pågældende registre, underkastes kontrol fra kontrolinstansens side i overensstemmelse med bestemmelserne i varespecifikationen og den pågældende kontrolplan.

4.5. Produktionsmetode:

Pecorino Toscano skal produceres udelukkende af fuldfed fåremælk fra produktionsområdet. Fårene skal fodres med grønfoder eller hø fra områdets naturlige græsgange, eventuelt med tilsætning af koncentrerede simple fodermidler. Mælken koaguleres ved en temperatur på 33-38 °C med tilsætning af kalveløbe, hvorved mælken koagulerer inden for 20-25 minutter. Mælken kan anvendes rå eller være varmebehandlet op til pasteurisering, og den kan tilsættes lokal, naturlig eller udvalgt syrevækker. Ved fremstillingen af osten brydes ostekoaglet itu til korn på størrelse med en hasselnød, når der er tale om blød ost, og et majskorn for den halvfaste osts vedkommende. Under sidstnævnte proces kan koaglet endvidere varmebehandles ved 40-42 °C i 10-15 minutter. Efter opbrydningen og en eventuel varmebehandling fyldes koaglet i passende forme, så vallen kan løbe fra. Dræningen eller syneresen udføres ved manuel presning eller behandling i dampkammer. Saltningen foregår i saltlage med 17-19 % natriumchlorid svarende til 15-17 Baumé-grader. Opholdstiden er pr. kg mindst 8 timer for bløde oste og mindst 12-14 timer for halvfaste oste. Saltningen kan også ske ved direkte tilsætning af salt. Osten kan behandles på ydersiden med mughindrende middel og skal modnes i egnede rum ved en temperatur på 5-12 °C og en relativ fugtighed på 75-90 %. Modningstiden er mindst 20 dage for den bløde osts vedkommende og mindst fire måneder for den halvfaste osts vedkommende.

Mælken til produktion af Pecorino Toscano og produktion og lagring af osten skal finde sted inden for produktionsområdet i punkt 4.3.

4.6. Tilknytning:

Den ost af ældgammel oprindelse, som ifølge talrige historiske vidnesbyrd har eksisteret i den etruskiske periode, har gennem århundrederne bredt sig til det område, der kaldes »Maremma«, og som overvejende ligger i Toscana-regionen. Traditionelt blev produktet betegnet med navne, der henviste til den geografiske oprindelse, eller med den mere generelle betegnelse »toscano« (dvs. »toskansk«). Med udgangspunkt i, at egenskaberne i bund og grund er de samme, er der med tiden opstået dels en ensartet produktionsstandard, dels en betegnelse, der etymologisk hviler på den mest udbredte historiske og geografiske herkomst. Af naturlige faktorer kan nævnes de særlige kendetegn ved det område, hvor fåreavlen finder sted, også med fritgående dyr, på naturlige græsgange med en rigdom af vildtvoksende arter, hvorved mælken til osteproduktionen bliver af særlig høj kvalitet. Af menneskelige faktorer kan man ud over den historisk verificerbare økonomiske relevans nævne, at de pågældende bedrifter har det særlige sociologiske træk, at de udnytter nogle såkaldt marginale jorder, som ellers efterhånden ville være blevet forladt efter udtømning af naturressourcerne.

4.7. Kontrolorgan:

Navn: Certiprodop S.r.l. Adresse: Via Roggia Vignola 9 24047 Treviglio (BG) ITALIA Tlf. +39 0363301014 Fax +39 0363301014 E-mail: certiprodop@virgilio.it

4.8. Mærkning:

Produktet bringes i omsætning forsynet med det pågældende mærke for oprindelsesbetegnelse. Mærket skal anbringes på siden af osten med et stempel på de bløde oste og med varme på de halvfaste oste. På emballerede ostestykker skal mærkningen anbringes på emballagen, forudsat at det sker i oprindelsesområdet. Stykker af Pecorino Toscano kan emballeres uden for oprindelsesområdet og skal i så fald have det mærke på siden, som mejeriet eller lagringsvirksomheden har anbragt dér. Emballeringsvirksomheder skal have indgået en aftale med beskyttelsesorganet. Koden under logoet identificerer den af kontrolorganet certificerede producent/lagrings-/udskæringsvirksomhed, som bringer Pecorino Toscano i omsætning. På ostene eller deres emballage skal forefindes en etiket, som er godkendt af beskyttelsesorganet, og som bærer påskriften »Pecorino Toscano D.O.P. « eller »Pecorino Toscano D.O.P. stagionato«, der er mere fremtrædende end alle andre påskrifter på etiketten, både med hensyn til størrelse, skrift og placering, samt det farvede mærke af mindst 15 mm's størrelse anbragt et eller flere steder.

Mærke til anbringelse på oste og emballerede ostestykker.

Første ciffer viser arten af den virksomhed, der bringer varen i omsætning, nemlig 1-3 for mejerier, 4-6 for lagringsvirksomheder og 7-9 for udskæringsvirksomheder i området.

Andet og tredje ciffer viser nummeret på den producent/lagrings-/udskæringsvirksomhed, hvis produkt er kontrolleret af kontrolorganet.

Mærke til anbringelse på etiketten

Kan anvendes med farverne grøn, hvid og rød, eller i én farve.